SKRIFTLIG FORESPØRGSEL E-2824/01

af María Sornosa Martínez (PSE) til Kommissionen

(11. oktober 2001)

Om: Manglende overholdelse af fællesskabsbestemmelserne i forbindelse med anlægget af AVE-højhastighedsbanen ved Osera del Ebro

I december 1999 indgav borgmesteren i Osera del Ebro en klage (99/5330) til Kommissionen over overtrædelse af EU's miljøbestemmelser ved ændringen af strækningen Zaragoza-Lérida for højhastighedstoget, som i henhold til det foreliggende forslag vil kunne være til alvorlig skade for naturområdet Soto del Aguilar (som hidtil har været beskyttet).

- Soto del Aguilar rummer arter, som er beskyttet i henhold til fugledirektivet(1) og direktivet om levesteder(2), og de spanske myndigheder skulle derfor have klassificeret området som et særligt fuglebeskyttelsesområde og et område af fællesskabsbetydning i Natura 2000.

- Der findes en bedre linjeføring (det såkaldte nordlige alternativ), som ikke ville påføre miljøet nogen form for skade, og som, selv om det var den først foreslåede strækning, blev forkastet af den spanske regering, uden at der blev oplyst nogen begrundelse for denne ændring.

- Direktivet om indvirkning på miljøet 85/337(3) er ikke blevet anvendt korrekt, idet der ikke blev taget hensyn til den negative rapport, som blev udarbejdet af miljøministeriet, og den undersøgelse, på hvis grundlag strækningen nu bygges, indeholder alvorlige mangler.

- Anlægget af højhastighedsstrækningen finansieres delvis med midler fra Samhørighedsfonden, men der må i intet tilfælde ydes fællesskabsmidler til projekter, hvor der ikke tages hensyn til miljøet.

- Ifølge mine oplysninger er de spanske myndigheder indstillet på at udarbejde en ny plan for strækningen, som kun omfatter en alt for lille del af det naturområde, som vedblivende skal være beskyttet.

Kan Kommissionen oplyse, hvor langt den er nået med behandlingen af klage 99/5330?

Hvilke foranstaltninger påtænker Kommissionen at træffe over for de spanske myndigheder for at sikre, at Soto del Aguilar får status som et særligt fuglebeskyttelsesområde og et område af fællesskabsbetydning i overensstemmelse med fugledirektivet og direktivet om levesteder?

Kan Kommissionen garantere, at den nuværende strækning for højhastighedsbanen ved Osera del Ebro er blevet fastlagt under en korrekt anvendelse af direktivet om vurdering af indvirkning på miljøet?

Mener Kommissionen ikke, at den bør suspendere alle bevillinger fra Fællesskabet til højhastighedsbanen, indtil det fremgår, at denne ikke udgør nogen risiko for miljøet?

Er det korrekt, at Kommissionen vil være indstillet på at godkende en meget begrænset ændring af den nuværende strækning, som kun vil indebære bevaring af en mindre del af Soto del Aguilar til trods for, at området er klassificeret som et særligt fuglebeskyttelsesområde og et område af fællesskabsbetydning?

(1) EFT L 103 af 25.4.1979, s. 1.

(2) EFT L 206 af 22.7.1992, s. 7.

(3) EFT L 175 af 5.7.1985, s. 40.

Svar afgivet på Kommissionens vegne af Margot Wallström

(6. december 2001)

Højhastighedsprojektet strækker sig over ca. 860 km mellem Madrid og Figueres, hvoraf 550 km allerede er ved at blive anlagt. Længden af den strækning, der er genstand for den af Kommissionen registrerede klage(1), er på 0,5 km (gennem byområdet Osera del Ebro).

I denne klage er der påpeget en mulig ukorrekt anvendelse af Rådets direktiv 92/43/EØF af 21. maj 1992 om bevaring af naturtyper samt vilde dyr og planter(2) i forbindelse med ændring af linjeføringen for den pågældende højhastighedstogforbindelse (sydløsningen i stedet for den nordløsning, som i første omgang var planlagt af det spanske miljøministerium, og som allerede var gjort til genstand for en VVM-vurdering) på strækningen Zaragoza-Lérida, Subtramo II.

Den nye linjeføring vil ifølge klageren i alvorlig grad påvirke område nr. 104 af fællesskabsbetydning for fuglelivet såvel som det særligt beskyttede område for fugle nr. 138.

Som led i behandlingen af denne klage er der blevet sendt et brev til de spanske myndigheder med anmodning om disses bemærkninger til de fremførte forhold. Efter en analyse af det indkomne svar har Kommissionen kunnet konstatere, at højhastighedsprojektet er beliggende inden for et område af betydning for fuglelivet (nr. 104), som desuden delvis (29 %) er udpeget som et særligt fuglebeskyttelsesområde ifølge oversigten fra det spanske ornitologiske selskab SEO/Bird/Life.

Ifølge de foreliggende oplysninger gennemskærer alle de præsenterede alternativer område nr. 104, men det, der blev foreslået i første omgang, nemlig det nordlige alternativ, er det gunstigste set fra en miljømæssig synsvinkel på grund af dets mindre påvirkning af fuglenes yngle- og redebygningsområde.

Følgelig og eftersom den linjeføring, de spanske myndigheder har valgt, ikke udgør den mest hensigtsmæssige løsning i miljømæssig henseende, blev der sendt en åbningsskrivelse til de spanske myndigheder den 30. oktober 2000. De spanske myndigheder fremsendte derefter detaljerede oplysninger for at begrunde det valgte alternativ sammen med videnskabelige data til støtte for deres synspunkt.

Det område af betydning for fuglelivet, der er valgt af de spanske myndigheder til anlæggelse af højhastighedslinjen, er stærkt forringet, og der er derfor blevet foreslået kompenserende foranstaltninger af SEO/Bird/Life, som har fået accept af regionens miljømyndigheder. Det skønnes, at de pågældende foranstaltninger er tilstrækkelige til at råde bod på de skader, der forårsages af bygningen af en bro over floden Ebro.

De planlagte kompenserende foranstaltninger er blevet meddelt Kommissionen. Disse består i en genopretning af den beskadigede del af naturtypen, bl.a. ved en forøgelse af skovarealet langs floden med 9 hektarer. Disse arbejder vil blive udført i samordning med andre, som allerede er indledt nogle få km fra det pågældende område. Disse arbejder udføres som led i et Life-Natur-projekt.

Det skal understreges, at den rapport, myndighederne har fremsendt, er af meget fin kvalitet og meget detaljeret, indeholdende alle de enkeltheder, der gør det muligt at vurdere arbejderne: udvalgte træarter, genbeplantning med træer, budget, landkort, luftfotografier, liste over de fuglearter i området, som foranstaltningerne vil komme mest til gode, o.s.v.

På denne baggrund og efter at have underrettet den klagende part om det ovenstående besluttede Kommissionen at henlægge sagen den 18. juli 2001. Der er således ikke anledning til at suspendere den fællesskabsstøtte, der er bevilget til højhastighedsforbindelsen Madrid-Figueres via Samhørighedsfonden.

Kommissionen vil gerne minde om, at den allerede har truffet forholdsregler for at sikre overholdelsen af de direktiver, det ærede medlem nævner, som led i den sag, der er indledt imod Spanien (99/2212) som følge af dette lands manglende eller ufuldstændige udpegning af særlige fuglebeskyttelsesområder for hele det spanske territorium.

(1) Klage nr. 1999/5330.

(2) EFT L 206 af 22.7.1992.